Eldisfyrirtæki mega ala næstum 145 þúsund tonn af fiski í ellefu fjörðum samkvæmt burðarþols- og áhættumati sem nú hefur verið staðfest. Engar breytingar voru gerðar þrátt fyrir athugasemdir umhverfissamtaka.
Stjórnvöld hafa staðfest burðarþol fiskeldis og gera engar breytingar þrátt fyrir harðorðar athugasemdir frá umhverfissamtökum. Samtals má því ala tæp 145 þúsund tonn í ellefu fjörðum.
Hafrannsóknastofnun vann bæði burðarþolsmat og áhættumat vegna erfðablöndunar til að skera úr um það hvað firðir þola mikið eldi án þess að spilla lífríki og valda erfðamengun í íslenskum laxastofnum. Þetta mat, ásamt umhverfismati, var kynnt í samráðsgátt og bárust sjö umsagnir, meðal annars frá Íslenska Náttúruverndarsjóðnum. Þar segir að með því að heimila sjókvíaeldi með erfðabreyttum laxi sé brotið á tilverurétti villtra laxastofna í náttúru Íslands. Viðmið HAFRÓ um að fjögurra prósenta erfðablöndun sé ásættanleg samræmist ekki lögum og alþjóðasamningum. Sjóðurinn vildi að áhættumatið væri þannig að engin erfðablöndun væri ásættanleg.
Þrátt fyrir athugasemdirnar voru ekki gerðar breytingar á burðarþoli og áhættumati og hefur leyfilegt eldismagn því verið staðfest.
Í Önundarfirði má ala 2.500 tonn og á Stöðvarfirði 7 þúsund tonn.
10 þúsund tonn má ala í Seyðisfirði og jafn mikið bæði í Berufirði og Dýrafirði.
Og 15 þúsund tonn í Fáskrúðsfirði.
Í Reyðarfirði má ala 20 þúsund tonn og annað eins í Arnarfirði. Einnig 20 þúsund tonn samanlagt í Patreksfirði og Tálknafirði.
Mest, eða 30 þúsund tonn, má ala í Ísafjarðardjúpi.
Fram kemur að burðarþolið sé þó ekki endanlegt og leyfilegt eldismagn kunni að dragast saman eða jafnvel aukast ef vöktun á ástandi fjarða og öðru gefur tilefni til.

Eldisfyrirtæki mega ala næstum 145 þúsund tonn af fiski í ellefu fjörðum. Engar breytingar voru gerðar á nýju mati þrátt fyrir athugasemdir umhverfissamtaka. 